b'\n_START_ARTICLE_\nZasavje\n_START_PARAGRAPH_\nZasavje je geografska in statisti\xc4\x8dna regija v osrednji Sloveniji, ki obsega hribovit svet ob reki Savi med Ljubljansko kotlino in Panonsko ni\xc5\xbeino v Posavskem hribovju. Glavno sredi\xc5\xa1\xc4\x8de regije in najve\xc4\x8dje mesto v Zasavju so Trbovlje. Regionalni sredi\xc5\xa1\xc4\x8di sta Zagorje ob Savi in Hrastnik._NEWLINE_Obmo\xc4\x8dje Zasavja se ne ujema z zgodovinskimi de\xc5\xbeelnimi mejami. Ju\xc5\xbeni in zahodni del (Zagorje ob Savi) sta bila v \xc4\x8dasu Avstro-Ogrske del Kranjske, severnovzhodni (Trbovlje in Hrastnik) pa del \xc5\xa0tajerske. Kot toponim se Zasavje tako pojavi razmeroma pozno, v \xc4\x8dasu Kraljevine SHS ga leta 1928 z vodnikom\xc2\xa0\xc2\xbbZasavje - prakti\xc4\x8dni vodnik\xc2\xab\xc2\xa0uvede geograf in potopisec Rudolf Badjura.\n_START_SECTION_\nIndustrializacija Zasavja\n_START_PARAGRAPH_\nOzemlje dana\xc5\xa1njega Zasavja je z odprtjem premogovnikov v Zagorju, Trbovljah in Hrastniku je bilo v prvi polovici 19. stoletja prvo na Slovenskem industrializirano, tudi zaradi bli\xc5\xbeine Ju\xc5\xbene \xc5\xbeeleznice, saj je Zidani Most leta 1862 z dograditvijo proge do Zagreba in Siska postal pomembno \xc5\xbeelezni\xc5\xa1ko kri\xc5\xbei\xc5\xa1\xc4\x8de. Pri iskanju najustreznej\xc5\xa1e razli\xc4\x8dice poteka Ju\xc5\xbene \xc5\xbeeleznice je bilo odlo\xc4\x8dilno, da so na obmo\xc4\x8dju Zasavja odkrili velike zaloge rjavega premoga, ki pa jih zaradi prometne odmaknjenosti niso mogli enostavno transportirati, poleg tega pa so bili pri Litiji \xc5\xa1e rudniki svinca ter topilnica \xc5\xbeeleza v Pasjeku. Do leta 1873 je v zasavski industriji vodilo Zagorje z dr\xc5\xbeavno topilnico cinka in svinca, steklarno, opekarno in apnenicami. Z ustanovitvijo Trboveljske premogokopne dru\xc5\xbebe (TPD) se je uveljavilo \xc5\xa1e Trbovlje, kot premogovni\xc5\xa1ko in industrijsko mesto pa se je za\xc4\x8del razvijati tudi Hrastnik._NEWLINE_Danes od vseh rudnikov obratuje le \xc5\xa1e rudnik v Hrastniku, pa tudi zanj je \xc5\xbee, kljub nasprotovanju lokalne skupnosti, dolo\xc4\x8den program zapiranja. Obmo\xc4\x8dje se dandanes soo\xc4\x8da s te\xc5\xbeavnimi razmerami, ki sta jih za sabo pustila te\xc5\xbeka industrija in premogovni\xc5\xa1tvo. Na najslab\xc5\xa1em glasu je trboveljska cementarna Lafarge, ki je v zrak izpu\xc5\xa1\xc4\x8dala prese\xc5\xbene koli\xc4\x8dine rakotvornih snovi.\n_START_SECTION_\nZnane osebnosti\n_START_PARAGRAPH_\nVerjetno najbolj znan Zasavec je nekdanji predsednik predsedstva SFRJ in kasneje predsednik Republike Slovenije, Janez Drnov\xc5\xa1ek. Pokopan je na zagorskem pokopali\xc5\xa1\xc4\x8du in ima v Zagorju postavljen tudi doprsni kip.'